故人蒲朝達沿檄道經廣漢留連累日作詩爲别
作者：郭印
朝代：宋

paragraphs: 憶初鼓篋虞庠日，識面乃喜文章伯。
游從不覺化芝蘭，交契懸知定金石。
蕭條離緒十秋風，天涯等是飄零客。
雙鱗不到雁無來，月照庭空心若失。
豈期此地忽相逢，津津喜氣眉間溢。
口談詩書尚細事，滿腹包羅濟時術。
轅駒局促思千里，笯鳳葳甤空六翮。
升沈世態且勿論，執手臨風長太息。
君今清名塞宇宙，指日雲霄看騰軼。
平居讜議或可施，肯效無功饕祿秩。